“หุ้นเอเชีย” ผันผวน! วิตกเศรษฐกิจถดถอย
ตลาดหุ้นเอเชีย เปิดผันผวน นักลงทุนยังคงวิตกกังวลเกี่ยวกับภาวะเศรษฐกิจถดถอย
ตลาดหุ้นเอเชีย เปิดผันผวน นักลงทุนยังคงวิตกกังวลเกี่ยวกับภาวะเศรษฐกิจถดถอย
8 ธ.ค. 2565

ผู้สื่อข่าวรายงานว่า ตลาดหุ้นเอเชีย เปิดผสมผสานในวันนี้ โดยเคลื่อนไหวตามตลาดดัชนี S&amp;P500 ที่ปรับตัวลดลงเมื่อวันพุธ (7 ธ.ค.) เนื่องจากนักลงทุนยังคงวิตกกังวลเกี่ยวกับภาวะเศรษฐกิจถดถอย
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 27,622.30 จุด ลดลง 64.10 จุด หรือ -0.23% , ดัชนี HSI ตลาดหุ้นฮ่องกงเปิดวันนี้ที่ 18,965.05 จุด เพิ่มขึ้น 150.23 จุด หรือ +0.80% และดัชนี SSE Composite ตลาดหุ้นจีนเปิดวันนี้ที่  3,196.02 จุด ลดลง 3.60 จุด หรือ -0.11%
ส่วนดัชนี S&amp;P500 ของตลาดหุ้นสหรัฐปรับตัวลงติดต่อกันเป็นวันที่ 5 เมื่อคืนนี้ เนื่องจากนักลงทุนยังคงกังวลว่าการใช้นโยบายคุมเข้มด้านการเงินของธนาคารกลางสหรัฐ (เฟด) จะส่งผลกระทบต่อเศรษฐกิจและผลประกอบการของบริษัทจดทะเบียน
ขณะที่ดัชนีเฉลี่ยอุตสาหกรรมดาวโจนส์ปิดที่ 33,597.92 จุด เพิ่มขึ้น 1.58 จุด หรือ +0.005%, ดัชนี S&amp;P500 ปิดที่ 3,933.92 จุด ลดลง 7.34 จุด หรือ -0.19% และดัชนี Nasdaq ปิดที่ 10,958.55 จุด ลดลง 56.34 จุด หรือ -0.51%
ทั้งนี้รัฐบาลญี่ปุ่นปรับเพิ่มประมาณการตัวเลขผลิตภัณฑ์มวลรวมภายในประเทศ (GDP) ประจำไตรมาส 3/2565 ในวันนี้ โดยระบุว่า GDP หดตัวลงเพียง 0.8% เมื่อเทียบเป็นรายปี ซึ่งดีกว่าตัวเลขประมาณการเบื้องต้นที่ระบุว่า GDP หดตัวลง 1.2% และดีกว่าที่นักเศรษฐศาสตร์ในโพลสำรวจของสำนักข่าวรอยเตอร์คาดการณ์ว่า GDP อาจหดตัว 1.1% ในไตรมาสดังกล่าว เมื่อเทียบเป็นรายไตรมาส GDP ไตรมาส 3 ของญี่ปุ่น หดตัวลง 0.2% ซึ่งดีกว่าตัวเลขประมาณการเบื้องต้นที่ระบุว่าหดตัว 0.3%